পাসপোর্ট জালিয়াতিকাণ্ডে এবার ইতালি-কানেকশন

কলকাতা: পাসপোর্ট জালিয়াতিকাণ্ডে (Fake Passport Scam) ইতালি যোগ (Passport Forgery Case Italy) খুঁজে পেল লালবাজার। বুধবার নদিয়ার চাকদা থেকে ধীরেন ঘোষ নামে এখ অভিযুক্তকে গ্রেফতার করেছে পুলিশ। অভিযুক্ত ধীরেন ঘোষ ১০ বছর ইতালিতে ছিল। এলাকায় পোশাক ব্যবসায়ী হিসেবে পরিচিত। পোশাকের ব্যবসার আড়ালেই জাল পাসপোর্ট কারবার জালাত সে। অনেককে ইউরোপে যাওয়ার ব্যবস্থা করে দিয়েছেন ধীরেন, ধৃত মনোজ গুপ্তকে জেরায় ধীরেনের খোঁজ, খবর সূত্রের। কয়েকদিন আগেই পাসপোর্ট জালিয়াতি কাণ্ডের কিংপিন মনোজ গুপ্তকে গ্রেফতার করেছে পুলিশ। তাকে জেরা করেই এই ধীরেন ঘোষের খোঁজ পাওয়া গিয়েছে। পাসপোর্ট জালিয়াতিকাণ্ডে ধৃতের সংখ্যা বেড়ে ৮।

পাসপোর্ট জালিয়াতিকাণ্ডের জাল কতদূর পর্যন্ত ছড়িয়ে রয়েছে তার গোড়ায় পৌঁচ্ছাতে তদন্তে নেমেছে লালবাজার। বিভিন্ন জেলায় ছড়িয়ে রয়েছে জাল পাসপোর্ট চক্রের জাল। মঙ্গলবার গভীর রাতে চাকদায় ধীরেন ঘোষের বাড়িতে তল্লাশি চালান কলকাতা পুলিশের গোয়েন্দারা। বুধবার চাকদা থেকে ধীরেন ঘোষকে গ্রেফতার করে, তার বাড়ি থেকে বেশ কিছু নথিপত্র, কেওয়াইসি উদ্ধার করেছে পুলিশ। ইতালি থেকে ফিরে আসার পর পাসপোর্ট জাল চক্রে যুক্ত হয় ধীরেন ঘোষ। ইউরোপে যাওয়ার ভিসা পাইয়ে দেওয়ার কাজ করতেন তিনি। বাংলাদেশ থেকে কেউ ভারতে এসে তারপর বিদেশে যেতে চাইলে মিডলম্যান হিসেবে কাজ করতেন ধীরেন। শুধু ইউরোপ নয় তাঁর সঙ্গে রয়েছে বাংলাদেশের যোগও। বুধবার ধৃতকে আলিপুর আদালতে পেশ করে হেফাজতে চেয়েছে কলকাতা পুলিশ। ধীরেন ঘোষকে পুলিশ ইতিমধ্যেই হেফাজতে পেয়েছে। জাল নথির কারবারে তার যোগ কতদূর রয়েছে তা জানতে তাকে জিজ্ঞাসাবাদ করা হচ্ছে।